FI Euroopan unionin virallinen lehti CE 84/557

(2004/C 84 E/0636)

KIRJALLINEN KYSYMYS E-0255/04

esittäjä(t): Joan Valivé (ELDR) komissiolle

(3. helmikuuta 2004)

Aihe: Mallorcan saaren tiesuunnitelma

Mallorcalla (Baleaarit) on maanteistä vastaava toimivaltainen viranomainen Conseil de Mallorca äskettäin hyväksynyt tulevina vuosina rakennettavia maanteitä ja moottoriteitä koskevan yleissuunnitelman. Kyseisen suunnitelman mukaisesti on mahdollista muun muassa rakentaa jopa seitsemän uutta moottori- ja moottoriliikennetietä, mikä merkitsee yli 2 000 hehtaarin suuruisen maaseutualueen tuhoutumista. Alueeseen kuuluu 120 hehtaarin suuruinen pensaikkoalue, jolla kasvaa erityisesti Olea- ja Cerationia-sukuihin kuuluvia puita, mäntyjä (Pinus halepensis) sekä rautatammia (Quercion ilicis).

Kuten useat Mallorcan yhteiskunnalliset ja taloudelliset toimijat ovat tuoneet julki, tiesuunnitelman yhteydessä ei ole tehty minkäänlaista ympäristövaikutusten arviointia. Kyseisen suunnitelman vaikutuksia ympäristöön ei ole pohdittu mitenkään, eikä myöskään toimia, joilla minimoidaan luonnon arvoihin kohdistuvat vaikutukset. Tiesuunnitelma on hyväksytty vaadittuja asiakirjoja esittämättä ja rikkomalla komission direktiiviä, jonka mukaan jäsenvaltioiden on suoritettava ympäristövaikutusten arviointi julkisista hankkeista, joilla voi olla merkittäviä vaikutuksia ympäristöön.

Katsooko komissio tässä tilanteessa, että hyväksymällä kyseinen tiesuunnitelma rikotaan uudestaan ympäristövaikutusten arvioinnista annettua direktiiviä, kuten komissio on äskettäin yhteisön tuomioistuimessa nostamassaan kanteessa todennut? Näin ollen voidaan osoittaa, että Euroopan yhteisön perustamissopimuksen 174 artiklan (130R) 2 kohdan mukaisesti tiesuunnitelma ei perustu ennalta varautumisen periaatteeseen eikä periaatteiseen, joiden mukaan ennalta ehkäiseviin toimiin olisi ryhdyttävä ja ympäristövahingot olisi torjuttava. Katsooko komissio, että luontotyyppien sekä luonnonvaraisten kasvien ja eläinten suojelusta annettua neuvoston direktiiviä noudatetaan?

Margot Wallströmin komission puolesta antama vastaus

(17. maaliskuuta 2004)

Arvoisa parlamentin jäsen viittaa sellaisen suunnitelman hyväksymiseen, joka koskee teiden ja moottoriteiden rakentamista saarelle lähivuosina ja josta ei ole tehty ympäristövaikutusten arviointia. Tämän suunnitelman perusteella on mahdollista rakentaa jopa seitsemän uutta moottori- ja moottoriliikennetietä.

Mitä tulee siihen, ettei suunnitelmasta ole tehty ympäristövaikutusten arviointia, on huomattava, ettei ympäristövaikutusten arviointia koskevassa yhteisön lainsäädännössä nykyisellään ole säännöstä, joka velvoittaisi jäsenvaltioita toteuttamaan strategista ympäristöarviointia suunnitelmaluonnoksistaan, ohjelmistaan tai ehdotetuista muutoksista. Tilanne muuttuu 21. heinäkuuta 2004, johon mennessä jäsenvaltioiden on saatettava direktiivi 2001/42/EY (1) osaksi kansallista lainsäädäntöään. Tämän jälkeen jäsenvaltioiden on toteutettava ympäristöarviointi direktiivin määritelmien mukaisista suunnitelmista ja ohjelmista. Tietyissä olosuhteissa suunnitelmat ja ohjelmat, jotka on aloitettu ennen 21. heinäkuuta 2004, mutta hyväksytty vasta 21. heinäkuuta 2006 jälkeen, voivat myös vaatia arviointia. SEA-direktiivi on hyväksytty perustamissopimuksen 175 artiklan 1 kohdan mukaisesti, ja sen johdanto-osassa on nimenomaisia viittauksia ennalta varautumisen periaatteeseen ja ehkäisevään toimintaan.

Kun tiettyjen yksittäisten hankkeiden rakentamiseen kuitenkin on haettu lupaa, sovelletaan direktiiviä 85/337/ETY (YVA-direktiivi) (2), sellaisena kuin se on muutettuna 3 päivänä maaliskuuta 1997 annetulla neuvoston direktiivillä 97/11/EY (3). Siinä säädetään, että jäsenvaltioiden on varmistettava, että ennen luvan myöntämistä arvioidaan niiden hankkeiden vaikutukset, joilla etenkin laatunsa, kokonsa tai sijaintinsa vuoksi on todennäköisesti merkittäviä ympäristövaikutuksia. Nämä hankkeet määritellään 4 artiklassa, jossa viitataan direktiivin liitteisiin I ja II. Moottoriteiden rakentaminen kuuluu liitteessä I olevan 7 kohdan b alakohdassa määriteltyihin hankkeisiin, joiden ympäristövaikutusten arvioiminen on pakollista. Muiden hankkeiden osalta, esimerkiksi teiden, joihin ei sovelleta liitettä I, sovelletaan liitettä II. Tässä tapauksessa kansallisten viranomaisten on määriteltävä, joko tapauskohtaisesti tutkimalla tai tiettyjen rajojen tai kriteerien perusteella, tehdäänkö hankkeelle arviointi, koska sillä on todennäköisesti merkittäviä ympäristövaikutuksia, ottaen huomioon direktiivin III liitteessä määritellyt asiaankuuluvat valintakriteerit.

Komissio haluaisi ilmoittaa arvoisalle jäsenelle, että sille on esitetty samaa aihetta koskevat Miquel Mayol i Raynalon kirjalliset kysymykset E-3346/03 (4) ja E-3822/03 (5) ja Marie Anne Isler Béguinin kirjallinen kysymys E-3865/03 (6). Näin ollen komissio on käynnistänyt menettelyn tutkiakseen näissä kysymyksissä esiin tuotuja asioita ja pyytääkseen selvitystä Espanjan viranomaisilta.

Mitä tulee luonnonsuojelunäkökohtiin, EU:n luonnonsuojelua koskevaan lainsäädäntöön kuuluvat molemmat direktiivit: luontotyyppien sekä luonnonvaraisen eläimistön ja kasviston suojelusta 21 päivänä toukokuuta 1992 annettu neuvoston direktiivi 92/43/ETY (7) ja luonnonvaraisten lintujen suojelusta 2 päivänä huhtikuuta 1979 annettu neuvoston direktiivi 79/409/ETY (8). Näiden direktiivien soveltamisella tähdätään sekä yhtenäiseen eurooppalaiseen erityisten suojelutoimien alueiden että erityissuojelualueiden verkostoon, joka toteutetaan Natura 2000 -ohjelman puitteissa. Jos tiesuunnitelmalla kuitenkin todennäköisesti on merkittäviä vaikutuksia näihin, joko yksinään tai yhdessä muiden Baleaarien Natura 2000 -verkoston hankkeiden kanssa, tarvitaan asianmukaista ympäristövaikutusten arviointia direktiivin 92/43/ETY 6 artiklan mukaisesti.

(1) Euroopan parlamentin ja neuvoston direktiivi 2001/42/EY, annettu 27 päivänä kesäkuuta 2001, tiettyjen suunnitelmien ja ohjelmien ympäristövaikutusten arvioinnista (EYVL L 197, 21.7.2001).

(2) Neuvoston direktiivi 85/337/ETY, annettu 27 päivänä kesäkuuta 1985, tiettyjen julkisten ja yksityisten hankkeiden ympäristövaikutusten arvioinnista (EYVL L 175, 5.7.1985).

(3) EYVL L 73, 14.3.1997.

(4) EUVL C 78 E, 27.3.2004.

(5) Katso sivu 102.

(6) Katso sivu 107.

(7) EYVL L 206, 22.7.1992.

(8) EYVL L 103, 25.4.1979.